ועדת החוקה, חוק ומשפט, כנסת 23, פרוטוקול מספר 63, 2020-07-22 18:37

יעקב אשר: אני פותח את ישיבת ועדת החוקה, חוק ומשפט.

יעקב אשר: בקשה לדיון מחדש בהכנה לקריאה מחדש בהצעת חוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020.

יעקב אשר: מגיש הרוויזיה אוסעמה סעדי, ינמק.

אוסאמה סעדי: אדוני היושב ראש, אני חושב שזו הזדמנות אחרונה לך כבוד היושב ראש, לחברי הקואליציה ברובם, כי יש גם חלק שהצביעו נגד החוק הזה, כי באמת מדובר בחוק שהוא חוק מסוכן מאוד ותקדימי מאוד, גם לדעת משרד המשפטים וגם לדעת הייעוץ המשפטי של הוועדה.

אוסאמה סעדי: למעשה לא מדובר בדרך המלך.

אוסאמה סעדי: אנחנו עוד ועוד מכרסמים בעיקרון הפרדת הרשויות ועוד אנחנו למעשה נוטלים את הסמכויות של הרשות המחוקקת, של הכנסת כמפקחת על עבודת הממשלה.

אוסאמה סעדי: הממשלה נוטלת ולוקחת סמכויות שלא היו לה בעבר ועכשיו היא לוקחת סמכויות של חקיקה, של הגדרת עבירות, של קביעת קנסות והכנסת במקרה הטוב יכולה לאשר את זה בדיעבד.

אוסאמה סעדי: זה מצב מסוכן מאוד במיוחד שאנחנו מדברים על פגיעות קשות מאוד, הגבלה במרחב הציבורי, הגבלת תנועה, הגבלה על אזור בכללותו.

אוסאמה סעדי: זה יכול להגיע עד סגירת כל המדינה והכול בהחלטת ממשלה או בוועדת שרים.

אוסאמה סעדי: אפילו העניין הזה של האצלת סמכויות לוועדת שרים, כך שגם ועדת שרים יכולה להחליט על סגירה הרמטית של כל המדינה.

אוסאמה סעדי: שלא יהיה ספק לאף אחד, כולנו מחויבים וצריכים להיות שותפים במאמץ במאבק בנגיף הקורונה שפוגע בכולנו אבל מהניסיון שלנו עם הממשלה הזו, אין לה דרך, אין לה מדיניות, החלטות מתקבלות ונהפכות על פיהן תוך מספר שעות.

אוסאמה סעדי: הדוגמאות של השבוע האחרון עם האישור בדיעבד הוא ניסיון שהוכיח שהאישור בדיעבד הוא כישלון טוטלי קולוסאלי ולכן אין כמו דרך המלך.

אוסאמה סעדי: אני מבין, וגם הצענו את זה כאופוזיציה, שיכולים להיות מקרי קיצון שהממשלה חייבת לקבל החלטות שייכנסו לתוקף באופן מיידי.

אוסאמה סעדי: הסכמנו עם זה.

אוסאמה סעדי: יכולנו לחיות עם זה ל-24 שעות, ל-48 שעות, אם זה סוף שבוע, אבל בכל זאת מיד צריך להביא את זה לאישור הוועדה.

אוסאמה סעדי: אני לא חושב ולא יודע למה אנחנו ככנסת מוותרים על הסמכות הזאת ונותנים את זה לממשלה ואומרים, בסדר, תביאי את זהו ותוך 14 ימים או תוך שבעה ימים.

אוסאמה סעדי: תאר לעצמך אדוני היושב ראש שהממשלה מפרסמת תקנות ואלה נכנסות לתוקף ומתחילים ליישם את זה ולאכוף את זה, לרשום דוחות ולהטיל קנסות, ואז אנחנו כאן, אחרי 10 ימים, באים ואומרים, תשמע, לא מאשרים את זה, מבטלים את זה ואז צריך להורות על החזרת הקנסות לאנשים?

אוסאמה סעדי: אנחנו יודעים על המפגש הזה בין השוטרים והפקחים לבין האזרחים כשנרשמים הדוחות.

אוסאמה סעדי: אני חושב שזו הזדמנות אחרונה.

אוסאמה סעדי: זאת הרוויזיה.

אוסאמה סעדי: לפני שזה עובר למליאה, אני חושב שצריך לעצור ולומר שלא צריך את החוק הזה, בואו נקבל ונחזיר את הסמכויות לכנסת עם פיקוח פרלמנטרי של הכנסת, עם דרך המלך כאשר הכנסת מחוקקת והממשלה מבצעת.

אוסאמה סעדי: תודה רבה.

יעקב אשר: תודה רבה.

יעקב אשר: אני מעלה את הרוויזיה להצבעה, לגבי הבקשה לדיון מחדש.

יעקב אשר: מי בעד הרוויזיה?

יעקב אשר: מי נגד?

יעקב אשר: לא נתקבלה.

יעקב אשר: ארבעה בעד.

יעקב אשר: אני קובע שהרוויזיה נדחתה והחוק יעלה לקריאה שנייה ושלישית.

יעקב אשר: תודה רבה לכולם.

יעקב אשר: קארין, תודה רבה.

יעקב אשר: הישיבה נעולה.